ओलाफ शोल्त्स

ओलाफ शोल्त्स (;  १४ जून १९५८) हा जर्मनी देशामधील एक राजकारणी, सोशल डेमोक्रॅटिक पार्टी पक्षाचा नेता व जर्मनीचा विद्यमान चान्सेलर आहे. डिसेंबर २०२१ पासून चान्सेलरपदावर असलेला शोल्त्स २०१८ ते २०२१ दरम्यान आंगेला मेर्कलच्या मंत्रीमंडळात उप-चान्सेलर व अर्थमंत्री होता. त्याअगोदर शोल्त्स २०११ ते २०१८ दरम्यान हांबुर्ग शहराचा महापौर होता.

पेशाने वकील असलेला शोल्त्स १९७५ सालापासून जर्मनीच्या सामाजिक लोकशाहीवादी पक्षाचा सदस्य असून त्याने हांबुर्ग विद्यापीठातून कायद्याचे शिक्षण घेतले. १९९८ साली तो पहिल्यांदा जर्मन संसद बुंडेश्टागवर निवडून आला. तेव्हापासून २०११ सालापर्यंत शोल्त्स संसदेचा सदस्य होता. २०१७ मधील जर्मन संसद निवडणुकीनंतर बनलेल्या आघाडी सरकारमध्ये शोल्त्सला अर्थमंत्रीपदाचे खाते देण्यात आले, त्याचबरोबर तो उप-चान्सेलर देखील बनला.

२०२१ मधील संसद निवडणुकीत शोल्त्सच्या सोशल डेमोक्रॅटिक पार्टीने ७३६ पैकी २०६ जागांवर विजय मिळवल्यानंतर इतर काही पक्षांसोबत युती करून सरकार स्थापनेचा दावा केला. ८ डिसेंबर २०२१ रोजी शोल्त्सने जर्मनीच्या चान्सेलरपदाची शपथ घेतली.

हे सुद्धा पहा
जगातील देशांच्या राष्ट्रप्रमुख व सरकारप्रमुखांची यादी

बाह्य दुवे
अधिकृत संकेतस्थळ 

जर्मनीचे चान्सेलर
प्रेसिडेन्शियल मेडल ऑफ फ्रीडम विजेते